钦定古今图书集成/方舆汇编/职方典/第1132卷 > 《上刘太守议筑千湖泾书》李若愚
## 钦定古今图书集成/方舆汇编/职方典/第1132卷 > 《上刘太守议筑千湖泾书》李若愚

公下车以来，百度俱新，士民相见，莫不欣欣然色喜，
而庠校诸生尤以“夫子宫墙得中兴为贺。某居也贱，
不敢妄有所开说。窃闻诸长老言，以为学宫受病在
龙脉掘凿，而墙迃次之，则社友吴毅铭所切切陈渎
左右者。今日之议修学一节，未免费县官镪。虽诸生
颙望，然公德意尚有待。若筑千湖泾口，及禁止沌口、
三里坡二处窑，则旦晚可传檄定，不烦再计。而千湖
泾为郡龙脉脊，旧本无河挖，自万历十五年，祸且日
蔓，所关利害，不止学宫”，语具在《诸生条陈》中。此节某
与吴毅铭为青衿时，曾请之王太公祖，已经施行。豪
民有阴害其成，欲截府脉，以为己一家受用者，又会
愚等应省试，事遂寝，而郡内数年光景愈不忍言矣。
愚与毅铭既始之，敢不终之？欲面布本末，恐执事之
未得间，请复申其词。伏惟老公祖念合郡士民，请命
趁岁晚务闲，民力可用，仍查《丙午在案》原卷，早赐批
委。其土石略有所费，则通郡大姓自办，不敢损公帑
也。但委官须得干敏，如王典史，委督里老，须得忠信
如周琏、李良、张世顺等，且令琏等详开一手本，假以
便宜从事，刻期考成，不半月结局矣。若仍落巡检辈
手，则“豪贿一行，是复丙午之役也。百姓望此举如望
岁焉，日日以几若愚，敬竭鄙虑，惟公留意。”